
Joe-nak, akivel annyira könnyű együttélni

Az esküvőd napja az életed legkülönlegesebb napja – mint ahogy így van ez mindenki más esetében is.

Ellen legalábbis a sajátját illetően egészen biztos ebben. Velem szemben ül, és megállás nélkül a közelgő esküvőjéről beszél, miközben sorra szidja azokat a szerinte borzalmas esküvőket, amelyeken korábban részt vett, és közben tortát kóstoltat velem torta meg torta meg még több torta után. Soha nem gondoltam volna, hogy egyszer megcsömörlöm a tortától, de most mégis itt tartunk.

Ha az emberek már azelőtt tudnák, mivel jár fő koszorúslánynak lenni, hogy igent mondanának rá, nehéz elképzelni, hogy bárki is vállalná a dolgot. Azt meg aztán végképp nehezemre esik elhinni, hogy valaki kétszer is belevágna. Persze a legjobb barátnők ez alól valamilyen szinten kivételek, és még szép, hogy egymás fő koszorúslányai lesznek a nagy napon. De isten óvja azt, aki előbb megy férjhez, mert a második menyasszony aztán a hónapokon át tartó huzavonát követően már nemcsak a szokásos koszorúslányi feladatokat várja el, hanem bosszúra is szomjazik.

– Elvileg gyümölcskenyérnek kellene lennie, nem? – kérdezi Ellen, a villájával közben széttúrva egy vaníliás piskótát, mintha a belsejében válaszra lelhetne.

– Igen. Ez a hagyomány, bár egyre kevesebben őrzik. Úgy tartják, hogy a gyümölcskenyér a termékenység jelképe. Abban a reményben szolgálják fel, hogy sok gyermeket hoz majd a jövőben. Sőt, állítólag az esküvői torta azért háromszintes, hogy az alsó szintet aznap elfogyasszák, a középsőt hazaküldjék a vendégekkel, a felsőt pedig a fagyasztóban megőrizzék, és csak az első gyermek keresztelőjén vegyék elő.

– Hogy megőrizzék? – kérdezi Ellen hitetlenkedve.

– Igen, a fagyasztóban – jelentem ki. Nem mintha különösebben lelkesednék az ötletért, egyszerűen csak a tényeket közlöm.

– És ha nem jön össze a gyerek? Vagy ha nagyon sokáig próbálkoztok vele, és öregek lesztek, mondjuk, már túl a harmincon is?

Úgy döntök, inkább figyelmen kívül hagyom ezt a megjegyzést. Inkább ne menjünk bele, hogy miért tekinti a harmincasokat öregnek, főleg így, hogy már a tortákkal is torkig vagyok, pedig még egy kisebb hegynyi vár ránk, hogy végigkóstoljuk.

– Vannak, akik az első házassági évfordulójukon eszik meg. De természetesen egyáltalán nem kötelező megőrizni.

Ellen mély levegőt vesz, felfújja az arcát, majd lassan kifújja a levegőt.

– Én nem tudom, mit raknak ezekbe a tortákba, hogy egy évig elállnak, és még teherbe is esel tőlük… – mondja viszolygó tekintettel, majd résnyire húzza a szemét, és szinte vádlón mér végig. – Maradjunk inkább mégiscsak a piskótánál – jelenti ki végül. – Vaníliás, citromos vagy csokis? Te melyiket választanád?

– Valószínűleg mindegyikből egy-egy szintet, hogy minden vendég maga dönthesse el, hogy mit enne szívesebben.

– Jó, de ez nem a te esküvőd – emlékeztet Ellen. – Ne foglalkozzunk azzal, hogy a vendégek mit szeretnének. Úgyis csak az számít, hogy a menyasszony boldog legyen.

– Na meg persze a vőlegény – teszem hozzá.

– Jó, egy kicsit ő is – mondja kelletlenül. – De mindenki tudja, hogy ez az egész a menyasszonyról szól, nem? – kacsint rám.

Valószínűleg jobb, ha erre nem mondok semmit.

– Azt a rózsaszín mázasat még nem kóstoltuk – mondja Ellen. – Gyere, hasonlítsuk össze a vaníliással!

Halk csuklás hagyja el a számat. Alig egy órája ebédeltem, ráadásul még desszertet is ettem. Annyira tele vagyok, hogy képtelen lennék akár csak egyetlen újabb falat tortát is a számba gyömöszölni. Ellen figyelmét sem kerüli el a hezitálásom.

– Kérlek! – mondja. – Menyasszonynak lenni önmagában is épp elég nehéz, és képtelen vagyok ezt egyedül végigcsinálni. Ezért van minden menyasszonynak egy fő koszorúslánya, hogy segítsen az ilyen döntések meghozatalában.

Villával levágom a lehető legapróbb darabot a szelet széléről. Ahogy a nyelvemhez ér, az epres máz valósággal rohamot intéz a szám ellen, és a nyálmirigyeim kis híján beadják a kulcsot, olyan keserves igyekezettel próbálják tompítani ezt a tömény, édes ízt.

– Az epermázas a legjobb – jelentem ki.

– Ezt közölhetnéd az arcoddal is – vág vissza bosszankodva Ellen. – Egyáltalán nem úgy nézel ki, mint aki élvezi.

Szabad kezemmel ösztönösen a bal halántékomhoz nyúlok, apró köröket masszírozva a bőrömbe, miközben a jobbom a villát szorítja. Légy udvarias, Serena.

– Bocsi, csak borzalmasan túlettem magam ebédnél – felelem.

– De hisz’ tudtad, hogy ma ide jövünk – feleli Ellen. – Már hónapokkal ezelőtt le lett foglalva ez az időpont.

Nem érzem úgy, hogy magyarázattal tartoznék neki, ennek ellenére megteszem:

– A pasi, akivel randizom, elvitt ebédelni, hogy megünnepeljük az előléptetését. Túl sokat ettem, aztán még volt egy hatalmas desszert is. Mindegyik torta gyönyörű, de jelenleg egyszerűen fizikailag képtelenség volna, hogy még többet magamba tömjek.

– Jól van már, nem minden rólad szól – mondja Ellen egy nem túl lelkes fintor kíséretében.

Akárhogy is érzem magam most, még jobban sajnálom Ellen szegény vőlegényét, mert a csaj egyre inkább kezd olyan lenni, mint egy megtestesült rémálom.

– Naaa, legalább csak azt a csokisat… – kezdi újra, teljesen figyelmen kívül hagyva mindazt, amit az előbb mondtam.

Mielőtt azonban befejezhetné a mondatot, felbukkan Arnold, a Diana Teázó rangidős felszolgálója. Szabályosan átvág a nyüzsgő helyiségen, cikázva a gyönyörűen megterített asztalok között, amelyeknél elegáns hölgyek ebédelnek a csillárok fénye alatt, miközben egy zongorista hangulatos háttérzenét játszik. Egy zaklatottnak tűnő alacsony, barna hajú nő is vele tart, aki az asztalunkhoz érve nagy elánnal lehuppan mellénk.

– Tudom, tudom, elkéstem! – hadarja, miközben a táskáit az asztal alá rugdossa. Aztán felém fordul: – Te meg ki a franc vagy?

Hozzám beszél. Arnold vet rám egy együttérző mosolyt, mielőtt magunkra hagyna minket.

– Serena vagyok – felelem.

Egy pillanat erejéig szúrósan néz rám, mint aki ennél azért több információra számított.

– Ő a cukrász – válaszolja Ellen. – Nézd, cserben hagytál, úgyhogy kellett helyetted valaki, aki tortát kóstol velem.

Az életem nem elég érdekes, és közel sincs elég barátom ahhoz, hogy bárkinek is a fő koszorúslánya legyek. Én csak egy ideiglenes tortakóstoló voltam, amíg meg nem érkezett Ellen igazi barátnője.

Ellen felém fordul.

– Most már mehetsz – közli könnyed hangon.

Na hiszen, képes csak így elengedni, miután ennyi mindenen mentünk keresztül az előbb?

Mire Ellen befejezi a mondatot, mintha valami ki is kapcsolna az agyában. Hivatalosan is megszűntem számára létezni. A barátnője egy biccentéssel elhesseget.

– El nem tudtam képzelni, miért ücsörögsz itt a Downton Abbey egyik szobalányával – gúnyolódik horkantva Ellen barátnője.

Miközben felállok, a nyelvemet végighúzom a felső fogsorom mentén, csak hogy valamivel lekössem magam, és véletlenül se csússzon ki a számon, amit gondolok. Az ember csak bajba keveri magát, ha kimondja, ami a fejében jár, nem igaz? Jó, tény, hogy a fekete, térdhosszúságú viselet és a fehér csipkés kötény párosa nem éppen a legmenőbb kombináció, és az alacsony kontyba fogott szőke hajam sem túl előnyös a kerek arcomhoz (a fejemet ékesítő idétlen, fodros fejdíszről már nem is beszélve), de az ég szerelmére, munkában vagyok, nem divatbemutatón.

Lehet, hogy Ellen szemében nem vagyok több, mint egy ideiglenes barátnő és „a cukrász”, de a szerepem itt, a Dianában ennél sokkal összetettebb. A konyhában még csak afféle feltörekvő tehetségnek számítok, ahol az elegáns torták és az ínycsiklandó szendvicsek készítését tanulom a legendás „Diana-stílusban”, amelyekért az emberek gyakran mérföldeket is képesek utazni. Ez előrelépés ahhoz képest, hogy pincérnőként kezdtem, de a konyhai munka mellett az általunk kínált esküvői catering bizonyos elemeit is én felügyelem.

Diana Atwood, a teázó szellemi anyja azt mondta, hogy azért bíz rám egyre több feladatot, hogy ki tudjam deríteni, a vállalkozás melyik területén lennék igazán boldog. A pincérkedés sosem szerepelt a terveim között, azonban Diana munkát adott nekem, amikor szükségem volt rá, és végtelenül hálás vagyok neki, amiért itt bontogathatom a szárnyaimat, és kereshetem, hogy mit élveznék igazán. Mondjuk, miután már kissé túl sok Ellenhez hasonló menyasszonyhoz volt szerencsém, kétségkívül valami olyan munkakör felé húz a szívem, ahol nem kell ügyfelekkel foglalkozni.

– Egy újabb elégedett vendég? – kérdezi Maël az arckifejezésem láttán.

Maël a házi francia cukrászunk. Pontosabban anyai ágon francia. A vezetékneve Smith, Halifaxben született és Horsforthban nőtt fel, de úgy gondolja, hogy a származása olyan eredetiséget kölcsönöz neki, amit nem lehet pénzben mérni. Szerintem egyszerűen csak nagyon jó a munkájában.

– Egy újabb menyasszörny – helyesbítek. – Komolyan, én azt hittem, hogy efféle lények csak a mesékben léteznek. Van egy elméletem, miszerint az esküvőszervezés korai szakaszában valami megszállja a nőket.

– Talán a nyomás teszi, hogy annyira látványos bulit kell rendezniük, ami segít megbékélni a gondolattal, hogy életük végéig ugyanazzal a férfival lesznek – töpreng hangosan Maël.

Felhorkantok.

– Martynnal tizenegyedik osztály óta együtt vagytok – mutatok rá.

– Ne is mondd! – feleli, bár tudom, hogy nem gondolja komolyan. – A legújabb zseniális ötlete az, hogy költözzünk Edinburghba, közelebb a húgához és a húga gyerekeihez.

– Nem tetszik az ötlet? – kérdezem kíváncsian.

– Nem igazán – válaszolja. – Főleg azért, mert annyira szeretem ezt a munkát. Tedd fel a vizet.

Szót fogadok. Valószínűleg épp ugyanannyi teát iszunk meg a színfalak mögött, mint amennyit a vendégeknek felszolgálunk.

– Ha tovább erőlteti a dolgot, lehet, hogy újra szükség lesz Serena, a szemfényvesztő szolgálataira – mondja nevetve.

– Szemfényvesztő? – kérdezi Clare, miközben fenékkel előre beront a lengőajtón, és maga után húz egy piszkos tányérokkal megrakott zsúrkocsit.

Clare az egyik felszolgálónk. Évtizedekkel több tapasztalattal rendelkezik nálam. Úgy érzem, rengeteget tanultam tőle az alatt az egy év alatt, amióta itt dolgozom, és mivel annak idején Maël – a régi osztálytársam – szólt a munkalehetőségről, olyanok vagyunk, mint egy család. Diana mindig a gyermekeinek nevez minket, bár az ég a tanúm rá, hogy a valódi gyerekei nem sok dicsekednivalót nyújtanak a számára.

– Iskoláskorunkban Serenának különös érzéke volt az emberekhez – magyarázza neki Maël. – Méghozzá olyan Robin Hood-féle módon. Pontosan tudta, hogyan érjen el dolgokat: hogyan ússza meg az osztály a nagyszünetben kapott, teljesen igazságtalan büntetést, vagy hogyan tűnjön el rejtélyes módon az ingafutás hangkazettája, hogy senkinek se kelljen elvégeznie a szintfelmérést. A többiek még alternatív párkapcsolati tanácsokért is hozzá fordultak. Tudtommal mindig csak jó célra használta a képességeit, de ha volt egy pasid, akitől meg akartál szabadulni, Serena pontosan tudta, mit kell mondanod neki attól függően, hogy barátok akartatok-e maradni, vagy felégetni magatok mögött a hidat. 

A kedvencem mégis az volt, amikor valaki nem akart a rossz arc lenni a szakítás során. Serena megmondta, hogy mit kell tennie ahhoz, hogy őt dobják ki, méghozzá anélkül, hogy bármi szemétséget csinált volna. Zseniális volt. Szeretted a jól kitervelt átveréseket, nem igaz?

– Serena! – nevet fel Clare a szemét forgatva, majd visszatol egy délutáni teákkal alaposan felpakolt zsúrkocsit a vendégtérbe.

– Soha nem szakítanálak szét téged és Martynt – közlöm vele. – Ha harmincegy évesen még mindig együtt vagytok, most már biztosan nem fogjátok feladni. Különben is, én már túlságosan felnőtt vagyok az efféle csínyekhez.

– Erről jut eszembe, az ebéd a barátoddal… vagy most már a vőlegényed?

Egy visszafogott koppanással teszem le Maël elé a teáscsészéjét. Egyértelműen ugrat.

– Dean csak egy pasi, akivel randizom, nem a barátom, egyébként pedig, mint kiderült, az ünnepi ebéd oka az volt, hogy előléptették a munkahelyén – tájékoztatom.

– Azt hittem, te leszel a következő menyasszörnyünk – mondja, és rám kacsint a csészéje fölött. – Szerinted más lennél, mint a vendégek?

– Ezen nem is érdemes gondolkodni – felelem. – A házasság egyáltalán nem szerepel a közeli terveim között.

Nem mintha ellenezném a házasság gondolatát, vagy akár azt, hogy Deanhez menjek feleségül, csak egyszerűen még túl korai ilyesmire gondolni. Mindössze néhány hónapja randizunk, hivatalosan még csak nem is vagyunk együtt.

Clare visszatér.

– Bármit mond is, ne hallgass rá – figyelmeztet. – Harmincegy évesen még fiatal vagy, manapság mindenki később házasodik.

– Látod? Manapság mindenki öregen házasodik – teszi hozzá pimaszul Maël.

Nyelvet öltök rá.

– Elnézést, mindenki, kérhetném egy pillanatra a figyelmeteket? – szakít félbe minket Arnold, miközben belép a konyhába, és vele együtt, amennyire meg tudom állapítani, az összes éppen szolgálatban lévő dolgozó. – Fontos dologról kell beszámolnom.

– Tessék, kezdődik… – suttogja nekem Maël, szerencsére elég halkan ahhoz, hogy Arnold ne hallja. – Most mindjárt azzal jön, hogy ő dolgozik itt a legrégebb óta, és így tovább, és így tovább…

Van valami Arnold arcán, amitől összeszorul a gyomrom. Nincs benne semmi érzelem, az arcából teljesen eltűnt a szín. Tudom, hogy ostobán hangzik, de Arnold főpincéri munkája már-már színészi teljesítménynek számít. A fekete öltönyét úgy viseli, hogy egyetlen szöszt sem lehet találni rajta. Komolyan, soha még egy porszemet sem láttam rajta, pedig egyszer egy gyakornok lány egy égő születésnapi tortával rohant bele. Mindig azzal viccelődünk, hogy valamilyen különleges vegyszerrel kezeli az öltönyét, hogy taszítsa a katasztrófákat – ez, mondjuk, nekem is jól jönne. De nem csak erről van szó. Arnold pontosan úgy viselkedik, ahogy az ember a főpincért elképzeli: mindig kifogástalan, higgadt és tökéletesen ura a helyzetnek. Most viszont görnyedt a háta, és valami nagyon nem stimmel a testbeszédével. Kilépett a szerepéből.

– Mint a Diana legrégebb óta itt dolgozó munkatársa… – kezdi.

Rendben, azért nem teljesen lépett ki belőle. Maël nem tudja visszafojtani a kuncogását, amikor a jóslata valóra válik.

– Egyszer az életben vegyél már komolyan valamit! – Arnold szinte ráförmed. Az arcáról eltűnik a sápadtság, ahogy elvörösödik. Aztán ez pillanatok alatt elmúlik, és Arnold összeszedi magát, de most már biztosan tudom, hogy valami nagyon nincs rendben.

– Jól van, nyugodj meg – mondja Maël. – Nem halt meg senki.

Arnold lesimítja a ruháját, mintha az, hogy egy pillanatra elvesztette a türelmét, valamiképpen nyomott hagyott volna az öltönyén.

– Ebben tévedsz, barátom – feleli. – Most pedig kérem, mindenki figyeljen rám…

– Melyik oldal? – kérdezi tőlem rosszalló arckifejezéssel egy ötvenes éveiben járó lelkész.

– Melyik oldal? – ismétlem meg a kérdését.

Az üres padsorok felé biccent a háta mögött.

– Ó, elnézést, azt hiszem, rossz templomba jöttem – felelem zavartan, mert hiszen olyan gyorsan be szoktuk ismerni, ha hibáztunk, nem igaz? Az oldalválasztás nem tűnik helyénvalónak: temetésre jöttem, nem pedig esküvőre.

A buszmenetrendekhez vagyok kötve, ami azt jelenti, hogy általában vagy túl korán, vagy túl későn érkezem meg mindenhová. Egy temetésnél a késés nem tűnt jó opciónak. Legalább most lesz időm megtalálni a megfelelő templomot.

A lelkész mintha csak olvasna a gondolataimban.

– Nem, jó helyen jár – mondja. – Balra van a fiútestvér oldala, jobbra a lánytestvéré.

Elkerekedik a szemem. Hirtelen minden értelmet nyer.

– Ó, akkor egyikhez sem tartozom, azt hiszem – felelem. Nem is tudom, mi mást mondhatnék.

– Elnézést, be kell vallanom, hogy ma nem vagyok a legjobb hangulatban – ismeri be a lelkész, miközben végighúzza a kezét ritkuló haján. – Gondterhelt vagyok a szertartás miatt. Honnan ismerte Dianát?

– A főnököm volt – felelem, aztán elmosolyodom. – Az igazat megvallva sokkal több volt annál.

– Közel álltak egymáshoz? – érdeklődik a lelkész. Először kérdésnek hangzik, de ahogy ellágyul a tekintete, rájövök, hogy inkább csak megerősítést vár.

– Nagyon közel – felelem. – Rengeteget köszönhetek neki.

– Figyeljen, elég korán érkezett. Mit szólna egy csésze teához? – javasolja a lelkész. – Bár bevallom, vannak hátsó szándékaim is. Ha segít nekem, biztos vagyok benne, hogy én is viszonozni tudom a szívességet.

– Tessék? – Ennyit sikerül csak kinyögnöm.

Kissé úgy érzem magam, mintha épp alkut készülnék kötni az ördöggel, bár egy lelkésszel alkut kötni talán nem is lehetne ennél ellentétesebb dolog.

– Nos, mindjárt ott a tea – kezdi. – És jó helyre ültetem a szertartás során, így nem kell oldalt választania. Arról nem is beszélve, hogy ha segítségére siet egy lelkésznek, az remekül mutat majd az önéletrajzában, amikor ott áll a Mennyország kapujában.

Biztos vagyok benne, hogy ehhez több kell majd egy lelkészi ajánlásnál, de kedves gondolat.

– A templomban vannak jó helyek? – kérdezem.

– Bizony ám – feleli büszkén, miközben elindulunk egy hátsó helyiség felé. – Foglaljon helyet. Teljesen tanácstalan vagyok ma.

Látom a kétségbeesést a szemében. Természetesen segítek neki, ha tudok.

A lelkész menet közben bemutatkozik, Kennek hívják. A teát egy olyan helyiségben készíti el, amit leginkább egy apró konyhával ellátott személyzeti szobának lehetne nevezni. Nyilvánvaló, hogy a templomoknak is van személyzeti helyiségük, csak az ember nem szokott erre gondolni. Végül leül mellém a kopott faasztalhoz.

– Gondolom, ismeri Andrew és Agatha Atwoodot – kezdi, miközben felém tol egy csomag csokoládés kekszet.

– Így van – erősítem meg.

Andrew és Agatha Diana gyermekei. Nos, gyerekek… Diana közel nyolcvanéves volt, úgyhogy ők már bizonyára a negyvenes éveikben járnak. Ahogy az gyakran előfordul gazdag szülők gyermekeivel, Andrew és Agatha elkényeztetett, követelőző és kapzsi. Diana állandóan panaszkodott nekem, hogy nem tudja, hol rontotta el, hogy ilyenek lettek. Azt hiszem, mindig úgy képzelte, hogy ha majd felnőnek, akkor a családi vállalkozásban fognak dolgozni, de egyiküknek sem fűlt a foga a munkához. Amikor Diana férje – az édesapjuk – meghalt, és jelentős örökséget hagyott rájuk, ez végleg megpecsételte az életmódjukat. Ugyanakkor valahogyan éppen az teszi őket teljesen összeférhetetlenné egymással, hogy ennyire hasonlítanak. Ezért is foglalnak helyet külön oldalon a templomban.

– Mindkettőjüktől kértem információkat Dianáról, mert mindig szeretem, ha magáról az adott személyről esik szó a szertartáson. Bárki mondhat néhány szót és elénekelhet pár himnuszt – magyarázza Ken. – Számomra fontos, hogy méltóképpen emlékezzünk meg az elhunytról, beszéljünk arról, hogy milyen ember volt, milyen hatással volt a világra, és hogy mit hagy maga után.

– Ez nagyon szép – felelem.

– Igen ám, de sem Andrew, sem Agatha nem tudott sokat mondani az édesanyjáról – folytatja. – Andrew ezt küldte. Tessék…

Ken átnyújt egy összehajtott papírlapot, amelyen ez áll:

Név: Diana Atwood.

Halál időpontja: 2023. 01. 20., 14:02.

Halál oka: szívroham.

Halál helye: Leeds, kórház.

Leesik az állam.

– Nem éppen gyászbeszéd-alapanyag, ugye? – jegyzi meg Ken. – És bár Agatha többet küldött, végül kiderült, hogy Diana életrajzát másolta ki a weboldaláról. Arra gondoltam, talán maga tudna mesélni róla. Kezdje azzal, hogy hogyan ismerkedtek meg, mit szeretett, milyen ember volt, mit jelentett számára a vállalkozása.

Milyen szörnyű, hogy a saját gyermekei nem tudnak semmi érdemlegeset mondani Dianáról a lelkésznek. Bár nem lep meg a dolog. Soha nem is látogatták.

Mély levegőt veszek, miközben keresem a megfelelő szavakat.

– Azt mondta, rengeteget köszönhet neki – segít Ken. – Miért nem mesél erről? Persze csak ha nem gond.

– Nos, amikor kicsi voltam, apám külföldre költözött, így kettesben maradtunk anyukámmal – kezdem. – Amikor ő meghalt, nemcsak összetörtem, hanem teljes káosz lett az életem. Felmondtam a munkahelyemen, hogy az utolsó időszakban ápolhassam, ezért a halála után nehéz helyzetbe kerültem. Kétségbeesetten próbáltam valamilyen munkát találni, és nem számítottam semmi különlegesre – sőt, őszintén szólva semmilyen állásra sem –, amikor egy régi osztálytársam megosztott egy hirdetést, amelyben felszolgálókat kerestek a Dianához. Elküldtem az önéletrajzomat, és maga Diana hívott be állásinterjúra. A barátom azt mondta, hogy nála mindenki kap interjúlehetőséget, mert ilyen ember volt Diana, de amikor leültem vele szembe, és elmagyaráztam az önéletrajzomban tátongó hiátus okát, azonnal a tettek mezejére lépett. Méghozzá olyan módon, ami az édesanyámra emlékeztetett.

– Munkát nyújtott a legnehezebb időszakban – mondja Ken mosolyogva.

– Nem csak azt – felelem. – Lakhelyet is adott. A teázó fölötti lakásban lakhattam, és bár azt mondta, hogy a fizetésemből már eleve levonta a lakbért, nem hiszem, hogy ez igaz volt. Befogadott, megtanított mindenre, amit csak tudnom kellett, és… és nagyon közel kerültünk egymáshoz.

Elcsuklik a hangom, épp csak egy kicsit, ezért Ken témát vált.

– Mit szeretett? – kérdezi. – Mi tette Dianát azzá, aki volt?

– Imádta Elvist – felelem mosolyogva. – De tényleg, őszintén, a rajongásig szerette. És a krimik voltak a kedvenc tévéműsorai. Meg a Sütimester. Mindig mondtam neki, hogy jelentkeznie kellene a műsorba, ő pedig mindig azt felelte, hogy nem elég érdekes ahhoz, hogy a tévében szerepeljen. Pedig szerintem az volt, és bármelyik évadban rommá verte volna a mezőnyt, de őt nem lehetett elszakítani a teázójától. Folyton ajánlatokat kapott az eladására, azonban senki nem tudott neki elég magas összeget kínálni, és a nyugdíjba vonulás sem jöhetett szóba nála. Egyszerűen túlságosan szerette a munkáját és az alkalmazottait. Mindig azt mondta, hogy olyanok vagyunk számára, mint egy család, és egy olyan család mellett, mint az övé, ki vethetné a szemére, hogy létrehozott magának egy újat?

Amióta megkaptam a szörnyű hírt Dianáról, képtelen voltam úgy gondolni rá, hogy ne legyen úrrá rajtam a szomorúság. Most viszont nem tudom megállni, hogy el ne mosolyodjak. Jó érzés felidézni a szép dolgokat, amiket szeretett, mindazt, ami azzá a csodálatos emberré tette, aki volt.

– Serena, őszintén sajnálom a veszteségét – mondja Ken. – És nem tudom eléggé megköszönni, hogy valódi dolgokat mondott Dianáról, amelyeket felhasználhatok, hogy olyan búcsút kapjon, amilyet megérdemel.

– Ez a legkevesebb, amit tehetek – felelem. – Borzasztóan hiányozni fog, és mivel annyira hirtelen és váratlanul ment el, nem volt alkalmam elbúcsúzni tőle. Megnyugtató érzés tudni, hogy segíthetek, még ha csak egy kicsit is.

– Nos, hamarosan érkezni kezdenek az emberek – mondja Ken. – Én most gyorsan összedobok néhány jegyzetet, nehogy elfelejtsek valamit, de ha azon az ajtón át bemegy, és végigsétál a főhajón, Diana már ott van. Ha szeretne egy percet, hogy elbúcsúzzon tőle, mielőtt megérkezik mindenki más, itt a lehetőség.

– Azt hittem, halottaskocsi fogja hozni – bukik ki belőlem.

– Andrew és Agatha nem tudtak megegyezni – feleli Ken, majd egy pillanatra összeszorítja az ajkát. – Gondolom, ez lett a kompromisszum.

– Értem – mondom. – Akkor így teszek. Köszönöm.

Végigsétálok a főhajón, oda, ahol Diana arra vár, hogy végső nyugalomra helyezzék.

Még kislány voltam, talán nyolc-kilenc éves, amikor meghalt a nagymamám. Amikor megláttam a koporsóját – az első koporsót életemben –, megrettentem tőle. Anyu azonban azt mondta, ne aggódjak, a nagymamám nincs benne, ez csak jelképes. Akkor ezt szó szerint értelmeztem, és jó pár évig azt hittem, hogy a koporsók egyszerűen üres dobozok. Most, hogy idősebb vagyok, már értem, mire gondolt. Diana nincs itt, ebben a dobozban. Nem igazán. Elment. Ennek ellenére nem tudom megállni, hogy végig ne simítsam a kezemet a fedelén, és oda ne suttogjam:

– Viszlát. Köszönök mindent.

Ekkor csattanást hallok, aztán…

– Még hány millióra lenne szükséged? – kérdezi dühösen egy női hang.

– Azt hiszed, hogy az az alig több mint egymillió, ami a ház eladásából jön be fejenként, örök időkig kitart? – vág vissza egy férfi. – A föld fölött jársz, mint mindig, hugi.

– Templomban vagyunk, és úgy viselkedsz, mint egy seggfej! – csattan fel a nő.

– Ez nézőpont kérdése, de te meg azt mondtad a templomban, hogy seggfej, ami sokkal csúnyább dolog – vág vissza a másik.

Felsóhajtok. Még nehezebbnek érzem a szívemet, ahogy Diana felnőtt gyerekei veszekedve sétálnak végig a főhajón. Tényleg muszáj ezt most?

Andrew kiköpött mása az apjának. Dianának rengeteg fényképe volt a néhai férjéről, Armandról, és Andrew-ra nézni olyan, mintha a mai kiadását látnám. Magas és vékony, annyira gondosan ápolt szakállal, amilyen nem létezhet fésű és méregdrága szakállolaj nélkül. Sötét haja és sötét szeme valamiféle titokzatos kisugárzást kölcsönöz neki, de a távolságtartó modora egyáltalán nem ébreszt vágyat az emberben, hogy megismerje. Agatha ezzel szemben kiköpött mása az anyjának. Jobban mondva Diana egy olyan változata, akit átküldtek egy Disney-gonosztevőket gyártó gépen. Az arcvonásai feszesek, mintha nehezére esne használni az arcizmait. Jó, ebben valószínűleg szerepe van a botoxnak is, amellyel megpróbálja megállítani az időt, bár valójában inkább csak azt a mogorva arckifejezést konzerválja, ami az injekció beadásának a pillanatában kiült rá.

Agatha tekintete találkozik az enyémmel.

– Öhm, te ki is vagy? – kérdezi. – És mi dolgod az anyánkkal?

– Elnézést, csak elbúcsúztam tőle – felelem. – Őszinte részvétem. Imádtam az édesanyátokat, csodálatos ember volt.

– A francba, ugye nem egy eltitkolt szerelemgyerek volnál? – kérdezi Andrew. – Mert ha igen, pénzt nem fogsz látni.

– Ó, nem, én az édesanyátoknak dolgoztam – magyarázom. – És ő azt is megengedte, hogy a teázó fölötti lakásban lakjak. Serena vagyok, néhányszor már találkoztunk.

Nyilvánvaló, hogy egyikük sem emlékszik rám.

– Nagyszerű. Megmondanád, kérlek, a keményfejű húgomnak, hogy a teázó remekül megy? – kérdezi Andrew. Nem túl kedvesen, de legalább hozzátette, hogy „kérlek”.

– Ó, igen, persze, remekül megy – erősítem meg.

– Rendben, akkor megpróbálhatunk többet kérni érte – enged végül vonakodva Agatha.

– Többet miből? – kérdezem gondolkodás nélkül.

– Semmi közöd hozzá – feleli Agatha. Aztán elgondolkodik. – Másfelől viszont talán mégis. Eladjuk az egészet. Az üzletet, az épületet, mindent.

– Ezt nem tehetitek! – bukik ki belőlem.

Andrew felnevet.

– Miért nem? Anya ránk hagyta…

– Egyetlen dolog volt, amiben az édesanyátok mindig hajthatatlan maradt: hogy soha nem szabad eladni a teázót – emlékeztetem. Próbálom kordában tartani az érzelmeimet, de ez a kérdés fontos számomra, mert Dianának is fontos volt, és ezzel mindketten tisztában vannak. – Utálná ezt az ötletet – teszem hozzá, amilyen nyugodtan csak tudom.

– Nem igazán van már itt, hogy vezesse a boltot, ugyebár – mutat rá Agatha.

Nem értem, hogyan képes ilyen könnyedén beszélni erről úgy, hogy az anyja koporsója alig néhány méterre van tőle.

– Kinek adjátok el? – kérdezem.

Persze semmi közöm hozzá, de az évek során megszámlálhatatlanul sokan próbálták megvenni az üzletet, az épületet vagy mindkettőt. A legjobb, amit remélhetek, hogy a teázó Diana valamelyik versenytársához kerül.

– Micsoda kíváncsi természet… – mondja Andrew szórakozottan. – Ha már ennyire tudni akarod, egy pubhálózat vásárolja meg az egészet. Valójában az ingatlan kell nekik, de mi rávesszük őket, hogy az üzletet is megvegyék, ráadásul jóval a valós értéke fölött, pedig nem is akarják. Zseniális, nem?

– Komolyan, emberek, Diana rosszul lenne ettől – jelentem ki. Úgy érzem, kötelességem ezt kimondani, nemcsak a Diana iránti lojalitásból, hanem azért is, mert végső soron az édesanyjuk volt, és ők egyszerűen nem fogják fel, hogy épp mekkora hibát követnek el.

– Várjunk egy kicsit: te most azért vagy ennyire kiakadva, mert új lakóhelyet kell keresned? – kérdezi Agatha kissé bosszúsan, és teljesen félreértve a lényeget. – Ennek semmi köze anyához, ugye? Hűha. Őt használod fel arra, hogy tető maradjon a fejed felett. Ez annyira kisszerű dolog.

– Nem erről van szó – tiltakozom. Igyekszem határozott maradni, de másodpercről másodpercre fogy a bátorságom.

Agathát azonban ez egyáltalán nem hatja meg.

– Ez inkább csak egy informális megállapodás volt, igaz? Nincs is semmiféle bérleti szerződésed? – kérdezi.

Ó, istenem. Tényleg nincs. Diana gyakorlatilag hagyta, hogy ingyen lakjak ott. Az arcom nyilván mindent elárul Agathának, amit tudni akar.

– Rendben. Ebben az esetben a hét végéig ki kell költöznöd – közli tárgyilagosan.

– De hát ma péntek van! – mutatok rá.

– Ó, tudja ő azt – mondja Andrew könnyedén, és az arckifejezéséből világosan látszik, hogy pontosan tisztában van vele, hogy Agatha milyen szörnyű tud lenni, csak éppen nem igazán zavarja.

– Jó, jó. Akkor megkapod a hétfőt és a keddet is, hogy kipakolhass a lakásból. És tudod, mit? Ki is fizetünk, de ne dolgozd le a felmondási idődet – teszi hozzá Agatha.

– Tényleg? – kérdezi Andrew hitetlenkedve, mintha a nővérétől teljesen szokatlan lenne bármiféle kedvesség.

– Nem akarjuk, hogy tönkretegye az üzletet, ugye? – mondja Agatha félhangosan.

Néhány pillanatig csak bámulok rájuk. Reálisan nézve tehetek én bármit is? Dianával közel álltunk egymáshoz, de semmibe nincs beleszólásom. Nem tehetek semmit. Nincs más hátra, mint elsétálni.

A templom előtt egyre nagyobb tömeg gyülekezik. A gyászolók kisebb csoportokba verődve álldogálnak, mindenki megpróbált a lehető legjobban felöltözni védekezésképp a sötét, hideg januári időjárás ellen. Végignézek rajtuk, és megpillantok valakit, akit ismerek.

Maël, aki kifejezetten jól néz ki a testhezálló fekete öltönyében, szinte izgatottnak tűnik, amikor meglát.

– Serena, gyere csak! – szól.

Odasietek, mielőtt bárki észrevenné, hogy mennyire vigyorog.

– Feltűnően jókedvűnek tűnsz ahhoz képest, hogy épp egy temetésen vagy – jegyzem meg.

– Nyilván nagyon szomorú vagyok – mondja anélkül, hogy annak hangzana, bár tudom, hogy mélyen legbelül tényleg az. – De nézz csak körül! Ez a hely tele van yorkshire-i előkelőségekkel. Még néhány Leeds Lions-játékos is eljött.

– Úgy hallottam, nagy tahó mind – mondom. – Nem olyan a fiúk, akikkel együtt szeretnél gyászolni.

– Na de te mit csináltál bent a templomban? Megszerezted nekünk a jó helyeket? – kérdezi.

Felnevetek.

– Ööö, igen, tulajdonképpen igen – felelem. – Bent összefutottam Andrew-val és Agathával.

Maël elfintorodik.

– Fogadni mernék, hogy nem volt túl kellemes – mondja. – Andrew olyan, mint a szegény ember Patrick Batemanje, csak munka nélkül, Agatha pedig egyszerűen förtelmes.

– Mondtak nekem valamit – kezdem. Aztán egy pillanatra elhallgatok. – Tudsz titkot tartani?

– Nem – feleli Maël rezzenéstelen arccal. – De veled kivételt teszek.

– Eladják a Dianát – közlöm rögtön a lényegre térve, de igen halkan.

– Hogy mit?

– A teázót!

– Ne már!

Maël ugyanolyan döbbentnek látszik, mint amilyen én voltam.

– Ez az utolsó, amit Diana szeretett volna – jelenti ki. – A francba, forogni fog a sírjában. A francba, még bele sem került.

– Ráadásul nem is olyannak adják el, aki tovább működtetné – sóhajtok. – Az a pubhálózat veszi meg, amelyik már évek óta meg akarja kaparintani az ingatlant.

– A Diana helyén egy istenverte Old Duncan’s lesz? – kérdezi Maël hitetlenkedve.

Most már semmiféle öltönyös rögbijátékos nem tudná mosolyra bírni Maëlt. Az arcára kiülő totális kétségbeesés egyre fokozódik.

– Jaj, istenem, most jöttem rá valamire – mondja. – Edinburghba fogok költözni.

– Hogy mi?

– Elveszítem a munkámat – feleli Maël. – Semmi esélyem rá, hogy ezek után kierőszakoljam, hogy mégis itt maradjunk Leedsben.

Bármilyen szomorú is ezt kimondani, Maël és Martyn a két legjobb barátom, és rajtuk kívül nem is nagyon van más. Így megy ez, amikor az ember a harmincas éveiben jár, és a barátai sorra megelőzik az élet nagy állomásain. Akik már házasok, azok vagy túl elfoglaltak, vagy túl jól érzik magukat a saját kis páros buborékjukban ahhoz, hogy a szingli barátnőjükkel járjanak el esténként. Nem is igazán hibáztatom őket. Ha nekem is lenne valakim otthon, valószínűleg én is vele szeretném tölteni minden időmet. Az sem segített a dolgon, hogy feladtam a munkámat, hogy az anyukámat ápolhassam. Ez teljesen lenullázta a társasági életemet. Bár nem panaszkodom; habozás nélkül megtenném újra. Éppen ezért örültem annyira, hogy Maëllel dolgozhatok. Természetesen lesújtva érezném magam, ha elköltözne, de soha, semmilyen körülmények között nem tartanám vissza. Támogatnom kell őt.

– Legalább lesz otthonod – felelem. – És egy barátod, aki törődik veled.

– Tudod, ez még jól is elsülhet számodra – mondja Maël. – Ha Dean meghallja, valószínűleg felajánlja, hogy költözz hozzá.

– Tényleg így gondolod? – kérdezem. – Nem volna túl korai még?

– Vészhelyzetben nem létezik olyan, hogy túl korai – jelenti ki. – Ó, nézd, mindenki bemegy!

Belekarolok, és elindulunk a templom felé.

– Ez most nagyon szívszorító lesz – suttogja Maël.

– Edinburgh szép hely – mondom neki, de tudom, mire gondol.

Nem állítom, hogy Diana jobban szerette a teázóját, mint a gyerekeit, de kétségtelenül úgy tekintett rá, mintha az is a gyermeke lenne, és valószínűleg többet kapott tőle vissza, mint Andrew-tól és Agathától valaha is. Nemcsak az eladása, hanem a bezárása is teljesen ellentétes az akaratával. Most egy olyan nőtől kellene végső búcsút vennem, akit úgy szerettem, mintha a rokonom lett volna, én mégis csak azon tudok gondolkodni, hogy mennyire igazságtalanul bánnak vele. Meg azon, hogy néhány napon belül sem otthonom, sem munkám nem lesz.

Lehet, hogy Maëlnek igaza van. Lehet, hogy Dean felajánlja, hogy lakjak nála, még akkor is, ha a mogorva lakótársa a szigorú „lányokat tilos” háziszabályt állította fel. Tudom, hogy néhány hónapnyi laza randizás után túl korai lenne még összeköltözni, de szeretném azt hinni, hogy már elég régóta találkozgatunk ahhoz, hogy számíthassak rá.

Majd kiderül…

A kanapén ülve körbepillantok a lakás nappalijában. Egy éve nevezem ezt a helyet az otthonomnak – el sem hiszem, hogy el kell költöznöm innen.

A bútorok többsége nem az enyém, teljesen berendezve kaptam a lakást, amikor beköltöztem, de azért sikerült a magam arcára formálnom. Diana szerette a pasztellszíneket és a virágmintákat, így kihasználtam ezt a hangulatot, és növényekkel meg aranyos kis képekkel egészítettem ki a berendezést.

Dean mellettem ül a kanapén. Az egyik karját átveti rajtam, és gyengéden masszírozza a vállamat, a másik pedig a combomon pihen. Rengeteget jelent nekem, hogy alig néhány perccel azután átjött hozzám, hogy hazaértem a temetésről, csak azért, hogy megbizonyosodjon róla, hogy jól vagyok-e, és megpróbáljon jobb kedvre hangolni.

– Rohadékok – mondja, amikor mindent elmesélek Andrew-ról, Agatháról és a tervükről, hogy az anyjuk akaratával szembemenve eladják a teázót. – Az emberek elképesztő szemétládák tudnak lenni.

– Valahányszor csak azt hiszem, hogy találkoztam a föld legrosszabb emberével, valaki megtalálja a módját, hogy rácáfoljon – mondom sóhajtva.

– Próbálj csak meg a pénzügyben elhelyezkedni – feleli. – Ott mindenki szemétláda.

– Diana összetörne, ha tudná, hogy mi történik – mondom.

– Tudom, hogy én csak egyszer találkoztam vele futólag, és akkor úgy éreztem, nem igazán kedvel engem, de te nyilvánvalóan imádtad őt, és ő is imádott téged – nyugtat meg Dean.

– Igen, általában elég jó emberismerő volt, de téged tényleg csak egy-két percre látott – emlékeztetem. – Csak a túlféltő anya szerepét játszotta, meg akart bizonyosodni róla, hogy elég jó vagy-e hozzám.

– És szerinted mi lett volna az ítélet? – kérdezi Dean mosolyogva.

– Megszeretett volna, ha jobban megismer – felelem.

– Ó, csak óvatosan ezzel a szóval – mondja ugratva.

– Azt mondtam, hogy ő megszeretett volna – emlékeztetem. – Engem ennél sokkal nehezebb lenyűgözni.

– Ezt tudomásul vettem – feleli mosolyogva.

– A hab a tortán, hogy a munkám mellett ezt a helyet is elveszítem – mondom. – Néhány napon belül ki akarnak rakni innen.

– Ez teljesen méltánytalan – jegyzi meg Dean, és azonnal üzleti üzemmódba kapcsol. – Mit ír a bérleti szerződésed? Megnézzem?

– Kedves tőled, de nekem sosem volt ilyenem – vallom be. – Tudom, hogy ostobán hangzik, de Diana, habár azt mondta, hogy a fizetésemből már levonta a lakbért, szerintem valójában nem vont le egyetlen fillért sem. Gyakorlatilag ingyen lakhattam itt, úgyhogy nem volt bérleti szerződés sem. Egyszerűen csak segíteni akart rajtam, otthont adni, amíg nála dolgozom. Egyikünk sem számolt ilyen befejezéssel.

A könnycsepp, amely már egy ideje ott gyűlt az alsó szemhéjamon, végül elszabadul, és végigfut az arcomon. Gyorsan letörlöm.

– Nos, ezért vagyok itt – mondja Dean. – Hogy jobb kedvre derítselek. Hoztam pizzát, olyan borzalmas előre kevert koktélokat, amiket úgy szeretsz, sőt még azt is kibírom, hogy megnézzük valamelyik maffiafilmedet, pedig már egyszer megpróbáltad rám erőltetni.

Érzem, hogy az egész nap rám nehezedő súly lassan enyhülni kezd.

– Még soha nem találkoztam senkivel, aki el tudott aludni a Nagymenők alatt – jegyzem meg, és végre elmosolyodom. – Szerencséd, hogy még mindig itt vagy.

– Ennek talán köze lehet a tervem első lépéséhez – mondja Dean, miközben közelebb hajol.

Amikor az ajkai a nyakamhoz érnek, a fekete ruha cipzárját kezdi keresni a hátamon: még mindig azt az egyetlen elegáns fekete ruhámat viselem, amit a temetésen hordtam.

Dean jóképű pasas. Ránézésre is látszik rajta, hogy szeret edzőterembe járni: izmos a testalkata, bár valahogy ezek az izmok inkább dísznek tűnnek, mintsem valódi erő hordozóinak. Nagyon rendezett, szabálykövető a megjelenése – ez valószínűleg a pénzügyi szektor mellékhatása –, ennek megfelelően sötét haját rövidre nyírva, hátrafésülve viseli, és mindig elegánsan öltözik, mintha bármelyik pillanatban betoppanhatna egy igazgatósági ülésre. Nem tudom, vannak-e egyáltalán ilyen megbeszélései, de azt hiszem, érthető, mire gondolok. Kétségtelenül vonzó… Azonban senki sem lehet annyira vonzó, hogy a dolog most, közvetlenül egy halotti tor után jó ötletnek tűnjön.

Ahogy a csókjai egyre szenvedélyesebbé válnak, a lehető legudvariasabban eltolom magamtól.

– Sajnálom – mondom. – De… nekem most nagyon nehéz ráhangolódnom erre.

Az arckifejezéséből látom, hogy kettőnk közül csak én érzek így.

– Őszintén szólva a lakhatási helyzetem jár a fejemben … vagyis inkább ennek a hiánya – mondom.

– Igen, igen, ezen nem is csodálkozom – feleli kissé visszahúzódva. Nemcsak a teste, hanem a lelkesedése is visszavonulót fúj.

Ugyan már, Dean, mondd azt, hogy lakhatok nálad. Akár csak néhány napra, amíg találok valami mást. Kérlek, kérlek. Ne kényszeríts rá, hogy nekem kelljen megkérdeznem.

– Mit szólnál, ha kitölteném azokat a koktélokat? – javaslom, elsősorban azért, hogy megtörjem a kínos csendet.

– Igen, az jól fog jönni – feleli mosolyogva.

A lakás amerikai konyhás, így a konyhapult csak néhány méterre van a kanapétól – elég messze ahhoz, hogy elsétáljak, de elég közel ahhoz, hogy a csend továbbra is ott maradjon közöttünk.

Kiveszek a hűtőből egy üveg epres Bellinit és két poharat. Hűha, Dean most tényleg kitett magáért: ezen parafadugó van, nem csavaros kupak. Bármilyen nevetségesen hangzik is, utálom a parafadugókat, mert sosem érzem, hogy uralnám a helyzetet. Az utolsó dolog, amire most szükségem van, hogy betörjek egy ablakot vagy megrongáljak egy falat. Az a szörnyű Agatha még azt hinné, direkt csináltam.

Amikor visszasétálok a kanapéhoz, önkéntelenül is észreveszem, hogy Dean egy nő fotóját nézi a telefonján. Rögtön látom, hogy az Instagramon van. Dean azok közé a férfiak közé tartozik, akiknek van ugyan Instagramjuk, de soha semmit nem posztolnak. Csak nézelődni járnak oda. Ugyanakkor ezt a képet feltűnően sokáig nézi, ezért hát én is közelebb lépek, hogy jobban lássam.

A fotón egy alacsony, barna hajú lány ül egy hatalmas torta előtt, amelyre az van írva cukormázzal: „Gratulálunk, Lacey!” A haja dupla kontyba van fogva a feje tetején, miközben csücsörít és békejelet mutat. Nagyon csinos, és Dean igen komolyan bámulja.

Biztosan megérzi, hogy ott állok mögötte, mert megfordul. Szinte vádló pillantással néz rám. Ahelyett, hogy ügyefogyott módon úgy tennék, mintha semmit sem láttam volna, inkább úgy döntök, hogy magától értetődően vállalom a dolgot.

– Hát ő kicsoda? – kérdezem. – Tetszik a haja.

Megkerülöm a kanapét, a kezébe nyomom a palackot, hogy nyissa ki, majd visszaülök a helyemre.

Dean laza mozdulattal lezárja a telefonját.

– Ó, csak egy exem – mondja.

Hűha. Ez őszinte volt. Vajon ez jó vagy rossz jel? Ha rossz lenne, Dean biztosan hazudott volna valamit. De lehet egyáltalán jó dolog azon kapni a srácot, akivel randizol, hogy a volt barátnője fényképére csorgatja a nyálát? Jó, nem kell túldramatizálni. A háta mögött álltam, nem tudhatom, hogy csorgatta-e a nyálát, de az biztos, hogy hosszasan bámulta.

– Csinos lány – mondom, és igyekszem lazának tűnni. A féltékeny, hisztis csajoknak nem szoktak pár napra szállást kínálni. – Na szóval, a lakhatási helyzetem…

A lehető legtermészetesebben térek vissza a témához, lehetőséget adva Deannek, hogy mentse a helyzetet. Rendes körülmények között zavarna a gondolat, hogy egy pasitól kérjek efféle segítséget, de most túlságosan kétségbe vagyok esve ahhoz, hogy válogassak, ha arról van szó, hogy ne váljak hajléktalanná.

